《五月五日对雨有作》
元代·何景福

雷声填填云羃羃，雨打梅头麦穗黑。老农倚耒向天泣，污邪水穗耕不得。

余生熟知稼穑艰，倚阑对雨兴长叹。垢衣未浣生败点，础甓流润无时乾。

客中况值天中节，一举蒲觞仰天说。民是天民天合怜，天不怜民何降割。

少年饱暖居无何，龙舟槌鼓飞洪波。锦标夺得竟归去，江干怅立空渔蓑。

作者简介：元建德淳安人，字介夫，号铁牛子。学博行修。累辟不赴，惟诗酒自娱。有《铁牛翁诗集》。